
ÎMBUNĂTĂȚIREA ACCESULUI FERMIERILOR LA ÎNGRĂȘĂMINTE LA PREȚURI ACCESIBILE: ACȚIUNI PE TERMEN SCURT
1. Oferirea de sprijin excepțional specific celor mai afectați fermieri prin intermediul instrumentelor existente în cadrul politicii agricole comune și propunerea unui pachet PAC specific care să permită statelor membre să utilizeze la maximum sprijinul disponibil în cadrul planurilor strategice PAC actuale, inclusiv o nouă schemă de lichidități, plăți în avans, o eco-schemă nouă sau ajustată sau o măsură de agromediu și climă care să sporească eficiența fertilizării și măsuri de investiții care să sprijine utilizarea eficientă a îngrășămintelor etc. [T2 2026]
2. Explorarea unor măsuri pe termen scurt pentru a facilita utilizarea digestatelor, cum ar fi extinderea actului privind RENURE. [T3 2026]
3. Lansarea unui parteneriat al UE privind lanțul valoric al îngrășămintelor între producătorii de îngrășăminte, fermieri și statele membre pentru a oferi previzibilitate și stabilitate și pentru a facilita cooperarea de-a lungul lanțului valoric prin dialoguri periodice în materie de politici. [începând cu T3 2026] 
4. Utilizarea cadrului temporar privind ajutoarele de stat pentru producătorii agricoli primari afectați de criza din Orientul Mijlociu, completând instrumentele existente privind ajutoarele de stat. [adoptat la 29 aprilie] 
5. Sprijinirea proiectelor privind biogazul și biometanul și eliminarea blocajelor în materie de finanțare, extindere, autorizare și transport, în conformitate cu comunicarea AccelerateEU. [începând cu T2 2026]
6. În cazul în care acest lucru este justificat din punct de vedere juridic și economic și impus de condițiile pieței, luarea în considerare a unor măsuri comerciale suplimentare pentru a îmbunătăți accesul la îngrășămintele provenite de la o gamă mai largă de furnizori, luând în considerare, în același timp, situația producătorilor interni, precum și a țărilor fragile care sunt dependente de importurile de îngrășăminte. [începând cu T2 2026]
7. Luarea în considerare a propunerii de activare a regimului de vigilență sau de urgență pe piața internă în conformitate cu Regulamentul privind situațiile de urgență și reziliența pieței interne, dacă este necesar. [începând cu T2 2026] 

ACȚIUNI DE SPRIJINIRE A DISPONIBILITĂȚII ÎNGRĂȘĂMINTELOR: MĂSURI STRUCTURALE 
8. Promovarea diversificării surselor de amoniac, uree și alte îngrășăminte și alți factori de producție în contextul angajamentelor internaționale, explorarea investițiilor prin parteneriate reciproc avantajoase, printre altele în cadrul strategiei „Global Gateway” și în cadrul unei abordări de tip „Echipa Europa”, evaluarea riscurilor la adresa lanțului de aprovizionare în ceea ce privește accesul UE la potasă, fosforit și îngrășăminte conexe și identificarea unor măsuri de consolidare a rezilienței aprovizionării, dacă este necesar. [începând din 2026]
9. Evaluarea posibilităților de constituire de stocuri și a altor opțiuni de pregătire pentru îngrășămintele și factorii de producție esențiali, inclusiv recomandări la nivel de fermă. [începând din 2026]
10. Evaluarea fezabilității unei piețe unice pe deplin integrate pentru îngrășămintele anorganice prin modificarea Regulamentului privind produsele fertilizante și reexaminarea recunoașterii reciproce pentru alte produse, dacă este cazul. [T2 2027]
11. Pregătirea terenului pentru piețele-lider pentru produse fertilizante pe bază de bioresurse și produse cu emisii scăzute de dioxid de carbon, examinarea opțiunilor de definire a îngrășămintelor (organice) pe bază de bioresurse și a îngrășămintelor minerale cu emisii scăzute de dioxid de carbon, explorarea cerințelor privind amestecurile și a mecanismelor de etichetare, reexaminarea blocajelor în materie de reglementare din Directiva-cadru privind deșeurile, Regulamentul privind produsele fertilizante, Regulamentul privind subprodusele de origine animală și Actul legislativ privind economia circulară. [începând cu T3/T4 2026]
12. Prezentarea unui raport privind valorile-limită ale cadmiului pentru îngrășămintele fosfatice, ținând seama atât de riscurile pentru sănătate și mediu, cât și de fezabilitatea tehnică, de accesibilitatea prețurilor și de securitatea aprovizionării. [T3 2026] 
13. Sprijinirea continuării activității cu privire la rata minimă combinată de reutilizare și reciclare a fosforului din nămolurile de epurare și din apele uzate urbane și evaluarea necesității unor obiective privind azotul. [T1 2028]
14. Revizuirea Directivei ETS, pentru a sprijini argumentele economice în favoarea decarbonizării industriale, ținând seama, printre altele, de situația specifică a lanțului valoric al îngrășămintelor, continuarea colaborării cu industria îngrășămintelor, astfel încât aceasta să beneficieze de un acces îmbunătățit la finanțare în ceea ce privește proiectele de producție de îngrășăminte decarbonizate, consolidarea cercetării, a inovării și a sprijinului pentru extinderea filierelor de îngrășăminte pe bază de bioresurse și amoniac verde. [începând cu iulie 2026]
15. Monitorizarea, împreună cu Parlamentul și Consiliul, a măsurilor împotriva eludării obligațiilor CBAM. [începând din 2026]
ACȚIUNI DE SPRIJINIRE A FERMIERILOR
16. Emiterea de recomandări naționale privind PAC, care ar putea acoperi o schemă specifică de tranziție către eficiență, axată pe nutrienți [T1 2027]. Ulterior, sprijinirea statelor membre în elaborarea unor măsuri de tranziție în materie de gestionare a nutrienților care ar putea fi sprijinite în cadrul planurilor de parteneriate naționale și regionale pentru a îmbunătăți eficiența utilizării nutrienților, pentru a reduce dependența de îngrășămintele minerale și/sau pentru a sprijini în mod direct fermierii în tranziția către, de exemplu, îngrășăminte pe bază de bioresurse și cu emisii scăzute de dioxid de carbon și colaborarea cu statele membre pentru a consolida serviciile de consiliere agricolă în vederea sprijinirii unor soluții operaționale practice, specifice fermelor. [începând cu 2028]
17. Facilitarea punerii în aplicare proporționale a Directivei privind nitrații în ceea ce privește practicile asociate agriculturii calendaristice, într-un mod mai bine adaptat la condițiile climatice în schimbare, pentru a permite aplicarea celor mai adecvate moduri de împrăștiere a gunoiului de grajd, a digestatului și a îngrășămintelor. [T4 2026] 
18. Adoptarea unor metodologii de certificare a agriculturii carbonului care să favorizeze proiectele bazate pe utilizarea eficientă a îngrășămintelor și pe utilizarea îngrășămintelor pe bază de bioresurse și cu emisii scăzute de dioxid de carbon prin extinderea domeniului de aplicare și a adiționalității. [T3 2026]
19. Promovarea cultivării de culturi fixatoare de azot în cadrul planului privind proteinele. [T3 2026] 
20. Promovarea, astfel cum se specifică în strategia privind creșterea animalelor, a circulației nutrienților din regiunile cu excedente structurale către regiunile cu nevoi de nutrienți în cadrul pieței unice. [T3 2026]

CONSOLIDAREA TRANSPARENȚEI, A DIALOGULUI ȘI A DOVEZILOR PRIVIND POLITICILE DE-A LUNGUL LANȚULUI DE APROVIZIONARE CU ÎNGRĂȘĂMINTE
21. Depunerea de eforturi pentru a spori transparența pieței îngrășămintelor și a se asigura că sunt disponibile, pentru principalele produse fertilizante, informații actualizate și fiabile pentru fiecare stat membru cu privire la volumele de producție și capacitatea de producție, prețurile de vânzare și stocuri. Dacă se consideră necesar, Comisia va propune includerea în Regulamentul privind produsele fertilizante sau în orice alt act adecvat a unui cadru proporțional pentru colectarea sistematică a informațiilor privind piața. [T4 2026]
22. Consolidarea monitorizării prin intermediul Observatorului pieței îngrășămintelor ca platformă pentru cunoașterea pieței, prețuri și stocuri. [acțiune permanentă]
23. Evaluarea transferului costurilor legate de CBAM și ETS în prețurile îngrășămintelor plătite de fermieri și consolidarea dovezilor privind evoluția prețurilor la nivel de fermă. [T1 2027]
24. Monitorizarea concurenței pe piața îngrășămintelor din UE și aplicarea instrumentelor prevăzute de legislația în domeniul concurenței, după caz. [acțiune permanentă]
25. Implicarea în cooperarea internațională, în special în Sistemul de informații privind piața agricolă (AMIS). [acțiune permanentă]

